2.1 ปัจจัยความเสี่ยง

จากลักษณะของการประกอบธุรกิจหลักทรัพย์ด้านต่างๆ ของบริษัท
ปัจจัยความเสี่ยงที่อาจเกิดขึ้นและมีผลกระทบต่อการดำเนินงานในอนาคตของบริษัท มีดังนี้

1.  ความเสี่ยงด้านการเป็นนายหน้าซื้อขายหลักทรัพย์

ก) ความเสี่ยงจากการพึ่งพิงรายได้การเป็นนายหน้าซื้อขายหลักทรัพย์
บริษัทมีความเสี่ยงด้านรายได้ค่าธรรมเนียมอันเป็นรายได้หลักของบริษัทคิดเป็นร้อยละ 60.18
ของรายได้รวม ซึ่งอาจลดลงได้ตามภาวะตลาดหุ้นด้วยปัจจัยต่างๆ เช่น
การเปลี่ยนแปลงของอัตราดอกเบี้ยและอัตราแลกเปลี่ยนเงินตราต่างประเทศ
เสถียรภาพทางการเมืองและมาตรการต่าง ๆ จากหน่วยงานของรัฐบาล
และหน่วยงานที่เกี่ยวข้องกับตลาดหลักทรัพย์
โดยที่รายได้ค่าธรรมเนียมจะขึ้นอยู่กับมูลค่าการซื้อขายหลักทรัพย์ของลูกค้าเป็นสำคัญ
จึงทำให้มีโอกาสที่จะเกิดความผันผวนสำหรับรายได้ในส่วนนี้ได้
บริษัทได้มีนโยบายรองรับความเสี่ยงข้างต้น
โดยการวางแผนขยายธุรกิจด้านอื่นเพื่อให้รายได้ของบริษัทไม่พึ่งพิงกับรายได้ค่าธรรมเนียมด้านนี้เพียงอย่างเดียว
ได้แก่ งานด้านวาณิชธนกิจ การเป็นที่ปรึกษาทางการเงิน การเป็นนายหน้าซื้อขายตราสารหนี้
การลงทุนในตราสารหนี้ การเป็นตัวแทนซื้อขายหน่วยลงทุน
ตลอดจนการเป็นตัวแทนซื้อขายสัญญาซื้อขายล่วงหน้า รวมทั้งธุรกรรมหลักทรัพย์อื่น ๆ
ซึ่งทำให้บริษัทสามารถหารายได้อย่างต่อเนื่องและลดความเสี่ยงได้มากขึ้น
และเปิดโอกาสให้บริษัทขยายการดำเนินธุรกิจไปยังธุรกิจต่อเนื่องในอนาคตได้
รวมทั้งรองรับความเสี่ยงในอนาคตจากการเปิดเสรีธุรกิจหลักทรัพย์
และอัตราค่าธรรมเนียมการเป็นนายหน้าซึ่งคาดว่าจะมีผลกระทบจากการที่เริ่มใช้อัตราค่าธรรมเนียมการเป็นนายหน้าแบบขั้นบันได

ข) ความเสี่ยงจากการพึ่งพิงลูกค้ารายใหญ่ ในปี 2552
บริษัทมีสัดส่วนมูลค่าการซื้อขายหลักทรัพย์ของกลุ่มลูกค้ารายใหญ่ 10 อันดับแรก คิดเป็นสัดส่วนร้อยละ
41.20 ของลูกค้าซื้อขายหลักทรัพย์รวมของบริษัทฯ
หากบริษัทต้องสูญเสียลูกค้ารายใหญ่ดังกล่าวไปจะกระทบรายได้ค่าธรรมเนียมการซื้อขายหลักทรัพย์
อย่างไรก็ตามบริษัทตระหนักถึงความเสี่ยงในการพึ่งพิงมูลค่าการซื้อขายหลักทรัพย์จากลูกค้ารายใหญ่
บริษัทจึงเน้นการเพิ่มจำนวนลูกค้ารายย่อยเพื่อกระจายฐานลูกค้าให้กว้างขึ้น
พร้อมทั้งพยายามรักษาฐานลูกค้ารายใหญ่ให้อยู่ในระดับคงที่ต่อไป

ค) ความเสี่ยงจากการผิดนัดชำระหนี้ของลูกหนี้ธุรกิจหลักทรัพย์ และความเสี่ยงอันเกิดจากหนี้สูญ

ณ วันที่ 31 ธันวาคม 2552 บริษัทฯ มีลูกหนี้ธุรกิจหลักทรัพย์รวม 432.07 ล้านบาท
ประกอบด้วยลูกหนี้ซื้อหลักทรัพย์ด้วยเงินสด 73.91 ล้านบาท เงินให้กู้ยืมเพื่อซื้อหลักทรัพย์ในระบบ
Credit Balance 379.38 ล้านบาท และลูกหนี้อื่น 74.27 ล้านบาท โดยบริษัทฯ
มีดอกเบี้ยค้างรับรวม 0.04 ล้านบาท ทั้งนี้
ลูกหนี้ธุรกิจหลักทรัพย์และดอกเบี้ยค้างรับดังกล่าวเป็นลูกหนี้ด้อยคุณภาพจำนวน 121.10 ล้านบาท
คิดเป็นร้อยละ 22.98 ของลูกหนี้ธุรกิจหลักทรัพย์และดอกเบี้ยค้างรับรวม
สำหรับลูกหนี้ด้อยคุณภาพจำนวน 121.10 ล้านบาท ดังกล่าวเป็นลูกหนี้จัดชั้นหนี้สงสัยจะสูญ 95.53
ล้านบาท ซึ่งบริษัทมีการตั้งสำรองเผื่อหนี้สงสัยจะสูญร้อยละ 100 สำหรับหนี้สงสัยจะสูญนี้ไว้แล้ว
และขณะนี้บริษัทอยู่ระหว่างการฟ้องร้องดำเนินคดีกับลูกหนี้ อย่างไรก็ตาม
บริษัทมีโอกาสที่จะไม่ได้รับชำระหนี้คืนเต็มจำนวน

นอกจากนี้ เพื่อเป็นการลดความเสี่ยงอันเกิดจากการผิดนัดชำระหนี้ และความเสี่ยงอันเกิดจากหนี้สูญ
บริษัทได้ให้ความสำคัญต่อการพิจารณาคัดเลือกลูกค้าเพื่อให้ได้ลูกค้าที่มีคุณภาพ
และกำหนดวงเงินซื้อขายหลักทรัพย์ให้เหมาะสมตามฐานะการเงินหรือความสามารถในการชำระหนี้ของลูกค้า
รวมทั้งมีการทบทวนสถานะของลูกหนี้และควบคุมการใช้วงเงินอย่างใกล้ชิด

2.  ความเสี่ยงในเรื่อง Credit Balance

ปัจจุบัน บริษัทได้ให้บริการกับลูกค้าในการให้กู้ยืมผ่านระบบ Credit Balance
โดยมีมูลค่าการซื้อขายหลักทรัพย์ในบัญชี Credit Balance จำนวน 11,275.65 ล้านบาท
คิดเป็นร้อยละ 17 ของมูลค่าการซื้อขายรวมของบริษัท ทั้งนี้บริษัท มีเงินให้กู้ยืมแก่ลูกค้าจำนวน 164
ราย เป็นวงเงินทั้งหมด 4,492.90 ล้านบาท และ ณ สิ้นปี 2552
เงินให้กู้ยืมมียอดคงค้างรวมเป็นเงิน 379.38 ล้านบาท โดยแหล่งที่มาของเงินทุนของบริษัทฯ
เป็นส่วนของผู้ถือหุ้นทั้งจำนวน ปัจจัยความเสี่ยงด้านการให้กู้ยืมในระบบ Credit Balance ที่สำคัญ
ได้แก่ การพิจารณาคัดเลือกลูกค้า การกำหนดวงเงิน การประเมินหลักประกัน
การกำหนดรายชื่อหลักทรัพย์ที่จะให้กู้ยืม (marginable securities)
และการควบคุมการกระจุกตัวของหลักประกันการให้กู้ยืม เป็นต้น ซึ่งบริษัท
โดยคณะกรรมการบริหารความเสี่ยง ได้วางมาตรการและกำหนดนโยบายป้องกันและ
ลดความเสี่ยงดังกล่าวไว้แล้ว

  3. ความเสี่ยงในธุรกรรมการซื้อขายตราสารหนี้

บริษัทมีการดำเนินธุรกรรมการค้าตราสารหนี้ ทั้งตั๋วเงิน และหุ้นกู้
โดยธุรกรรมดังกล่าวสามารถสร้างรายได้เป็นสัดส่วนร้อยละ 20.81 ของรายได้ทั้งหมด
ทั้งนี้ความเสี่ยงที่เกิดจากธุรกรรมนี้คือความเสี่ยงด้าน Credit Risk ของผู้ออกตั๋วเงิน หรือหุ้นกู้
บริษัทมีการป้องกันความเสี่ยงโดยมีการวิเคราะห์ประเมินผู้ออกตั๋วเงิน หรือหุ้นกู้
ในเรื่องความสามารถชำระหนี้ การพิจารณา Rating ของหุ้นกู้
ในส่วนของตั๋วเงินบริษัทมีการกำหนดวงเงินการรับซื้อลดตั๋วเงินของลูกค้าแต่ละราย
และวงเงินอาวัลตั๋วเงินของแต่ละธนาคาร รวมทั้งมีระบบงานที่ตรวจสอบความถูกต้องของการอาวัล

4.  ความเสี่ยงด้านธุรกิจตัวแทนซื้อขายสัญญาซื้อขายล่วงหน้า

ในปี 2552
บริษัทมีรายได้จากการประกอบธุรกรรมการเป็นตัวแทนซื้อขายสัญญาซื้อขายล่วงหน้าผ่านตลาดอนุพันธ์ประมาณร้อยละ
1.29 ของรายได้ทั้งหมด ซึ่งถึงแม้จะเป็นสัดส่วนที่ไม่มากนัก
แต่บริษัทก็ได้กำหนดขั้นตอนการบริหารความเสี่ยงในการซื้อขายสัญญาซื้อขายล่วงหน้าที่รัดกุม เช่น
การเรียกหลักประกันเพิ่ม
และการบังคับปิดสถานะสัญญาตามระยะเวลาและเงื่อนไขที่กำหนดโดยหน่วยงานที่กำกับดูแลบริษัทอย่างเคร่งครัด

5. ความเสี่ยงด้านปฏิบัติการ

ความเสี่ยงด้านปฏิบัติการ เป็นความเสี่ยงที่อาจเกิดขึ้นได้จากกระบวนการปฏิบัติงานภายใน บุคลากร
ระบบเทคโนโลยีและสารสนเทศ หรือเหตุการณ์ภายนอก
ซึ่งส่งผลกระทบต่อรายได้และเงินกองทุนของบริษัทฯ รวมทั้งชื่อเสียงและความน่าเชื่อถือของบริษัทฯ
ด้วย

บริษัทฯ
ได้กำหนดมาตรการในการจัดให้มีระบบการควบคุมภายในที่ดีพร้อมทั้งจัดให้มีการปรับปรุงขั้นตอนการทำงานภายในให้คล่องตัวและสอดรับกับรูปแบบของการให้บริการทางการเงินเพื่อความมีประสิทธิภาพยิ่งขึ้น
และเพื่อให้สามารถควบคุมความเสี่ยงให้อยู่ในระดับที่บริษัทฯ ยอมรับได้

6.  ความเสี่ยงในการลงทุนในบริษัทย่อย

ในปี 2552 ผลการดำเนินงานของบริษัทย่อยของบริษัท คือ บริษัทหลักทรัพย์จัดการกองทุน ยูไนเต็ด
จำกัด (บลจ.ยูไนเต็ด) มีผลขาดทุน 18.85 ล้านบาท ดังนั้น
บริษัทจึงมีความเสี่ยงที่อาจจะไม่ได้รับผลตอบแทนจากเงินลงทุนในระยะเวลาอันใกล้นี้
เนื่องจากธุรกิจด้านการจัดการลงทุนนี้ จำเป็นจะต้องอาศัยเวลาในการสั่งสมประวัติผลงาน (track
record) ให้เป็นที่ยอมรับก่อน ซึ่ง บลจ. ยูไนเต็ด นั้นเปิดดำเนินการมาได้ เพียงปีเศษเท่านั้น
ประกอบกับมีคู่แข่งขันที่ล้วนได้เปรียบในด้านของผลงานที่ผ่านมายาวนานกว่ามาก
จึงอาจจะต้องใช้ระยะเวลาในการพิสูจน์ผลงานพอสมควร

7.  ความเสี่ยงจากการควบคุมและมีอิทธิพลในการบริหารงานโดยผู้ถือหุ้นรายใหญ่

ณ วันที่ 31 ธันวาคม 2552 กลุ่มบริษัท เอ.พี.เอฟ. โฮลดิ้งส์ จำกัด เป็นผู้ถือหุ้นใหญ่ในบริษัท
โดยมีการถือหุ้นคิดเป็นร้อยละ 78.59 ของจำนวนหุ้นสามัญที่จำหน่ายได้แล้วของบริษัท ซึ่งการที่
บริษัท ถือหุ้นมากกว่าร้อยละ 75
ทำให้ผู้ถือหุ้นรายใหญ่ดังกล่าวสามารถควบคุมมติที่ประชุมผู้ถือหุ้นได้ทั้งหมดไม่ว่าจะเป็นเรื่องการแต่งตั้งกรรมการ
หรือการขอมติให้เรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น ดังนั้น
ผู้ถือหุ้นรายอื่นของบริษัทจึงมีความเสี่ยงจากการไม่สามารถรวบรวมคะแนนเสียงเพื่อตรวจสอบและถ่วงดุลในเรื่องที่ผู้ถือหุ้นรายใหญ่เสนอให้ที่ประชุมผู้ถือหุ้นพิจารณา
อย่างไรก็ตามบริษัทมีกรรมการที่เป็นตัวแทนของผู้ถือหุ้นใหญ่จำนวน 2 ท่าน
กรรมการที่เป็นผู้บริหารของบริษัท 3 ท่าน และ มีกรรมการอิสระ 4 ท่าน
ซึ่งดำรงตำแหน่งกรรมการตรวจสอบจำนวน 4 ท่าน จากกรรมการบริษัททั้งหมดจำนวน 9 ท่าน
ทำหน้าที่ควบคุมดูแลตรวจสอบ
รวมทั้งให้คำแนะนำในการดำเนินงานของบริษัทฯให้มีความโปร่งใสและถูกต้อง